Tom Hanks i 1989
***Big*** er en amerikansk romantisk eventyrkomedie fra 1988 med Tom Hanks i hovedrollen. Andre sentrale roller spilles av Elizabeth Perkins, Robert Loggia, Jared Rushton og John Heard. Regi er ved Penny Marshall mens manus er utarbeidet av Gary Ross og Anne Spielberg. Filmen handler om en ung gutt som har problemer med å imponere en jente han er interessert i. Overfor en automat på et omreisende tivoli fremsetter han derfor et konkret ønske om bli voksen. Til hans store sjokk blir ønsket oppfylt.

Filmen ble meget godt mottatt av filmkritikerne og ble en stor publikumssuksess på amerikanske kinoer. Den ble Penny Marshalls store gjennombrudd som regissør. Hun ble den første kvinnelige regissøren i USA som passerte 100 millioner dollar på amerikanske kinoer.

Filmen ble tildelt flere priser, blant annet en Saturn Award og en spesialpris ved Filmfestivalen i Venezia. Tom Hanks vant en Golden Globe og en Saturn Award.

Handling
--------

Filmen handler om 12 år gamle Josh, som er en litt puslete gutt i New Jersey som mislykkes i å imponere en eldre jente han er interessert i. Han føler seg ydmyket og ønsker at han var voksen. Senere på kvelden besøker han et omstreifende tivoli. Her kommer han over en mystisk spåmaskin. Han putter på penger og ytrer sitt store ønske om å bli voksen, hvorpå maskinen spytter ut sitt sedvanlig kort med «ditt ønske er innvilget». Dagen etter våkner han til sin forskrekkelse opp i en 30-årings skikkelse. Dermed kan han ikke gå på skolen. Hjemme blir han jaget av sin hysteriske mor som tror han er en innbruddstyv. Han innser at han må gjøre som andre voksne og drar derfor til New York hvor han får seg jobb på en leketøysfabrikk. Med sine naturlige evner til å vite hva en guttunge ønsker seg av leketøy gjør han lynkarriere og får i tillegg napp hos drømmedama ved firmaet. Men livet er ikke bare lett for en 12-åring i voksen skikkelse og etterhvert som ting tårner seg opp begynner han lengte tilbake til sin tapte barndom. Sammen med sin barndomsvenn starter han jakten etter det omstreifende tivoliet og den mystiske spåmaskinen slik at den kan gjøre ham til barn igjen.

Om filmen
---------

### Økonomi

Filmen ble en stor suksess på amerikanske kinoer, hvor den innbrakte over 115 millioner dollar. Den endte dermed opp som den fjerde mest innbringende filmen i USA i 1988. Den innbrakte 152 millioner dollar på verdensbasis.

Produksjonskostnadene var på ca 18 millioner dollar.

### Anmelderne

*Big* ble meget godt mottatt av filmanmelderne og har oppnådd så mye som 97 % på Rotten Tomatoes og 73 % på Metacritic.

Den fikk terningkast fem av *VG*, mens *Dagbladet* og *Aftenposten* gav den fire. Nettsiden *CINERAMA* gav DVD-utgivelsen terningkast fire i 2001. Nettsidens anmelder skrev blant annet at: «*Big er helt klart rettet mot et forholdsvis ungt publikum, og da blir kritikken av karakterdybde muligens noe feil. Vi husker filmen som ganske festlig fra kinodagene, men etter flere gjensyn (og en del år - vi har vel blitt for voksne?) er det ikke fullt så stas. Filmen er veldig sjarmerende, men ikke så morsom som vi husket, og vi lander derfor et eller annet sted mellom fire og fem*».

I rollene
---------

* Tom Hanks – Josh
* Elizabeth Perkins – Susan
* Robert Loggia – MacMillan
* John Heard – Paul
* Jared Rushton – Billy, Josh bestevenn
* David Moscow – Josh som ung
* Jon Lovitz – Scotty
* Mercedes Ruehl – Mrs Baskin
* Josh Clark – Mr Baskin
* Kimberlee M. Davis – Cynthia Benson
* Oliver Block – Freddie Benson
* Erika Katz – Cynthia venninne
* Allan Wasserman – Gymlæreren
* Mark Ballou – Derek

Musikk i filmen
---------------

* *The Way We Were*, skrevet av Alan Bergman, Marilyn Bergman og Marvin Hamlisch
* *Rebel Yell*, skrevet av Billy Idol og Steve Stevens, fremført av Billy Idol
* *Welcome to Our World of Toys*, skrevet og fremført av Bobby Gosh
* *Be A Helper Bee*, skrevet av Kimberly A. Bradstreet, fremført av Kimberly and Friends
* *We Go Together*, skrevet av Joel Frankel, fremført av Kimberly and Friends
* *Heart and Soul*, skrevet av Hoagy Carmichael og Frank Loesser
* *Hot in the City*, skrevet och fremført av Billy Idol
* *Workin' For A Livin' ,* skrevet av Mario Cipollina, Johnny Colla, Bill Gibson, Chris Hayes, Sean Hopper och Huey Lewis, fremført av Huey Lewis and the News
* *Moonlight Serenade*, skrevet av Glenn Miller
* *Forget Me Nots*, skrevet av Patrice Rushen og Freddie Washington, fremført av Patrice Rushen
* *It's in Everyone of Us*, skrevet av David Pomeranz

Priser
------

* ASCAP Award (Top Box Office Films)
* Saturn Award (Tom Hanks) (beste mannlige hovedrolle)
* Saturn Award (Robert Loggia) (beste birolle)
* Saturn Award (Gary Ross og Anne Spielberg) (manus)
* American Comedy Award (Tom Hanks)
* Golden Globe (Tom Hanks)
* Los Angeles Film Critics Association Awards (Tom Hanks)
* People's Choice Award (Beste filmkomedie)
* Filmfestivalen i Venezia (Penny Marshall)

Musikal
-------

I 1996 ble filmen overført til scenen som musikal. Stykket hadde premiere i Detroit i januar 1996 og i juni ble stykket satt opp på Broadway.

Referanser
----------

1. ↑  «No Piano? No Problem! Big Revelations From ‘Big’ Director Penny Marshall». *Yahoo* **(engelsk)**. 12. desember 2013. Besøkt 27. februar 2018.
2. 1 2 3  «Big (1988) - Financial Information». *The Numbers*. Besøkt 28. februar 2018.
3. ↑  «Big (C. fresh)». *Rotten Tomatoes* **(engelsk)**. Besøkt 28. februar 2018.
4. ↑  «Big». *Metacritic*. Besøkt 28. februar 2018.
5. ↑  «Big». *www.filmfront.no*. Besøkt 28. februar 2018.
6. ↑  «Filmguiden CINERAMA.no - DVD: Big (1988) - anmeldelse». *cinerama.no*. 23. august 2001. Arkivert fra originalen 4. april 2017. Besøkt 28. februar 2018.

Eksterne lenker
---------------

* (en) *Big* på Internet Movie Database Rediger på Wikidata

* (no) *Big* hos Filmfront Rediger på Wikidata

* (sv) *Big* i Svensk Filmdatabas Rediger på Wikidata

* (da) *Big* i Danmark Nationale Filminstitut Rediger på Wikidata

* (en) *Big* på AllMovie Rediger på Wikidata

* (fr) *Big* på Allociné Rediger på Wikidata

* (nl) *Big* på MovieMeter Rediger på Wikidata

* (en) *Big* på Turner Classic Movies Rediger på Wikidata

* (en) *Big* på American Film Institute Rediger på Wikidata

* (en) *Big* på Rotten Tomatoes Rediger på Wikidata
* Filmtrailer

|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica
 |